
Kandidati/ja: 1. Ardian Shaipi
Tema: Analiza krahasuese e cilësisë në mësim-nxënien e Gjeografisë në shkollat e zonave urbane dhe rurale. Rasti i hulumtimit Komuna e Gjilanit
[bookmark: _Toc214748441]ABSTRAKT
Qëllimi kryesor i këtij hulumtimi është të analizojë faktorët që ndikojnë në cilësinë e të nxënit të lëndës së Gjeografisë në shkollat fillore të Komunës së Gjilanit, si dhe të identifikojë ndryshimet kryesore mes shkollave urbane dhe rurale. Studimi është zhvilluar duke përdorur një qasje metodologjike të formës mikse, ku të dhënat sasiore janë mbledhur përmes pyetësorëve të strukturuar me shkallë Likert, ndërsa komponenti cilësor është përqendruar në interpretimin narrativ të rezultateve. Mostra ka përfshirë gjithsej 50 nxënës dhe 4 mësimdhënës të Gjeografisë nga dy shkolla fillore: njëra e vendosur në zonë urbane dhe tjetra në zonë rurale. Instrumenti i hulumtimit është konceptuar për të matur perceptimet lidhur me qartësinë e mësimdhënies, përdorimin e metodave bashkëkohore, integrimin e teknologjisë, si dhe disponueshmërinë e burimeve mësimore dhe mbështetjes institucionale. Rezultatet e hulumtimit tregojnë se shumica e nxënësve, si në shkollën urbane ashtu edhe në atë rurale, pajtohen se mësuesit e Gjeografisë shpjegojnë qartë dhe me shembuj konkretë, duke reflektuar një nivel të kënaqshëm të cilësisë së mësimdhënies. Megjithatë, dallimet mes dy konteksteve shfaqen kryesisht në përdorimin e mjeteve teknologjike dhe burimeve didaktike: nxënësit në shkollën urbane raportojnë frekuencë më të lartë të përdorimit të mjeteve vizuale dhe teknologjike, ndërsa në shkollën rurale përdorimi i tyre rezulton më sporadik. Kjo përputhet edhe me përgjigjet e mësimdhënësve, ku mësuesit urbanë deklarojnë përdorim më të rregullt të metodave bashkëkohore dhe pajisjeve teknologjike, ndërsa mësuesit në zonën rurale theksojnë kufizime infrastrukturore dhe mungesë burimesh. Për më tepër, të dy kategoritë e mësimdhënësve vlerësojnë mbështetjen institucionale si të moderuar, duke treguar nevojën për investime shtesë në trajnime profesionale dhe pajisje mësimore.
Të dhënat sugjerojnë gjithashtu se nxënësit në zonën urbane shfaqin paksa nivel më të lartë të angazhimit aktiv dhe interesit për lëndën, ndonëse edhe në kontekstin rural pjesëmarrja mbetet relativisht pozitive. Kjo nënvizon rëndësinë e faktorëve që lidhen jo vetëm me infrastrukturën, por edhe me qasjet pedagogjike të mësimdhënësve. Përfundimet përputhen me literaturën bashkëkohore, e cila thekson se cilësia e të nxënit të Gjeografisë është e varur nga kombinimi i metodave të përshtatshme didaktike, mbështetja institucionale dhe aksesibiliteti i burimeve të nevojshme mësimore.
Studimi rekomandon rritjen e investimeve në pajisjet teknologjike, qasje të diferencuar didaktike bazuar në kontekstin shkollor, dhe krijimin e mundësive për trajnime të vazhdueshme profesionale për mësimdhënësit. Duke qenë se hulumtimi është realizuar në një kampion të kufizuar, sugjerohet zgjerimi i tij në shkolla të tjera dhe përfshirja e elementeve shtesë të vlerësimit, si analiza e performancës akademike dhe vëzhgimi i drejtpërdrejtë i orëve mësimore. Megjithatë, rezultatet ofrojnë kontribute të vlefshme për politikëbërësit arsimorë, mësimdhënësit dhe institucionet shkollore, duke theksuar domosdoshmërinë e zhvillimit të një mjedisi të barabartë dhe efektiv për të nxënit e Gjeografisë në të gjitha shkollat e Komunës së Gjilanit. Fjalët kyçe: Cilësia e të nxënit; Shkolla urbane dhe rurale; Gjeografia në arsimin fillor

Kandidati/ja: 2.   Doruntina Doda

Tema:  Zhvillimi i mendimit kritik nëpërmjet mësimdhënies së gjuhës shqipe te nxënësit e klasave 6-9 

ABSTRAKTI 

Ky studim analizoi zhvillimin e mendimit kritik nëpërmjet mësimdhënies së gjuhës shqipe te nxënësit e klasave 6-9, duke u fokusuar në ndërveprimin mes aftësive gjuhësore dhe strategjive pedagogjike. Hulumtimi u realizua përmes një qasjeje të përzier, duke kombinuar pyetësorët me nxënës, intervistat gjysmë të strukturuara me mësimdhënës dhe analizën e teksteve shkollore. Të dhënat sasiore u përpunuan përmes analizave inferenciale, duke përfshirë testet T-test, ANOVA dhe Korrelacionin Pearson, ndërsa ato cilësore u trajtuan përmes analizës tematike. Rezultatet konfirmuan se aftësitë gjuhësore, veçanërisht leximi analitik dhe të folurit argumentues, kanë një korrelacion të fortë pozitiv me dimensionet e mendimit kritik. Një gjetje paradoksale e studimit është se, përkundër pjekurisë më të lartë kognitive që pritet në nivelet e larta të shkollimit, nxënësit e klasave të nënta raportuan më pak liri shprehjeje dhe një rënie të spontanitetit në diskutim krahasuar me ata të klasave të gjashta. Analiza tematike zbuloi se shumica dërrmuese e mësimdhënësve nuk kanë ndjekur trajnime specifike për mendimin kritik, gjë që rezulton në mbizotërimin e metodave tradicionale dhe varësinë e lartë nga tekstet shkollore, të cilat dominohen nga kërkesat e niveleve të ulëta kognitive. Studimi konkludon se zhvillimi i mendimit kritik në shkollat e përfshira në studim, të komunës së Deçanit, pengohet nga mbingarkesa kurrikulare, pjesëmarrja e kufizuar e mësimdhënësve në trajnime profesionale, si dhe mungesa e një klime mësimore që promovon pjesëmarrje aktive, reflektim dhe mendim të pavarur. Analiza e të dhënave rekomandon integrimin e praktikave metakognitive dhe reformimin e sistemit të vlerësimit, duke kaluar nga riprodhimi i thjeshtë i informacionit drejt proceseve të larta të analizës dhe vlerësimit kritik. 
Fjalët kyçe: aftësi gjuhësore, mendim kritik, mësimdhënia e gjuhës shqipe, nxënësit


























Kandidati/ja: 3. Vahide Avdyli


Tema: Metodologjia e mësimdhënies së lëndës së  Gjeografisë sipas Kornizës Kurrikulare të Kosovës
ABSTRAKTI
Gjeografia është disiplina e cila kërkon të shpjegojë karakterin e vendeve dhe shpërndarjen e veçorive dhe ngjarjeve kur ato ndodhin dhe ndryshojnë sipërfaqen e tokës. Gjeografia ka të bëjë me ndërveprimet e mjedisit njerëzor në kontekstin e vendeve dhe vendndodhjeve specifike. Përveç shqetësimit të tij qendror me hapësirën dhe vendin, ai karakterizohet nga një gjerësi studimi, një sërë metodologjish, një gatishmëri për të sintetizuar punë nga disiplina të tjera dhe një interes për të ardhmen e marrëdhënieve njerëz-mjedis. Metodat, teknikat, strategjitë e të nxënit/mësimdhënies në lëndën e gjeografisë janë faktorë të rëndësishëm për një mësimdhënie të suksesshme që nxit interesin, gjithëpërfshirjen, ndërveprimin dhe punën kërkimore të nxënësve. 
 Qëllimi kryesor i këtij studimi është që të analizojmë metodologjinë e përzgjedhur në lëndën e Gjeografisë duke u bazuar në Kornizën e re Kurrikulare të Kosovës. Hipotezat e këtij punimi : H1: Metodologjia e mësimdhënënies së lëndës së Gjeografisë bazuar në Kornizën e re Kurrikulare është e fokusuar në arritjen e rezultateve të të nxënit për lëndën dhe fushën kurrikulare. H2: Metodologjia e mësimdhënies së lëndës së Gjeografisë në bazë të Kornizës Kurrikulare së Re synon të zhvilloj shkathtësitë tek nxënësit sidomos ato të zhvillimit të mendimit kreativ dhe kritik dhe shkathtësive komunikuese. 
Instrumenti për mbledhjen e të dhënave është pyetësori i cili do të krijohet posaqërisht për nevojat e këtij hulumtimit, pyetësori është përpiluar dhe është bazuar  edhe në pyetësorët e përdorur nga autorët e tjerë të cilët bëjnë hulumtime në fushë të ngjashme, por sigurisht që do të modifikohet dhe përshtatet sipas nevojave të këtij hulumtimi. 	
 Në mënyrë që të aplikojmë metodologjinë sasiore që  bazohet në grumbullimin e të dhënave primare, do të anketojmë mësimdhënësit (n=10) Hulumtimi është zhvilluar në komunën e Ferizajit kështu që mostra totale (n=10 ) konsiderojmë si e përshtatshme për analizën e hulumtimit tonë. 
Me anë të këtij hulumtimi kemi arritur në konkludim se kurrikula e re në kuadër të fushës shoqëria dhe mjedisi ku bënë pjesë lënda e gjeografisë promovonë një metodologji që ka për qëllim zhvillimin e shkathtësive tek nxënësit, komunikimin aktiv, zbulimin e talenteve dhe zhvillimin e mendimit kritik dhe kreativ tek nxënësit. 
Fjalët kyçe kurrikul, gjeografia, mësimdhënia, nxënësit, ndikim, vlerësim


Kandidati/ja: 4. Mirjeta Hashani
Tema:  Roli i gjuhës standarde në ndërtimin e kompetencave gjuhësore te nxënësit e klasave 6-8 

 Abstrakt

Ky punim trajton rolin dhe rëndësinë e gjuhës standarde në zhvillimin e kompetencave gjuhësore te nxënësit e klasave 6–8 në arsimin bazë në Kosovë. Gjuha standarde, si formë e kodifikuar dhe e njësuar e komunikimit zyrtar, arsimor dhe kulturor, përfaqëson një element thelbësor në formimin gjuhësor, intelektual dhe shoqëror të nxënësve. Ajo shërben jo vetëm si mjet komunikimi, por edhe si bazë për zhvillimin e aftësive të të lexuarit, të shkruarit, të folurit dhe të menduarit kritik. Në procesin arsimor, përdorimi korrekt i gjuhës standarde ndikon drejtpërdrejt në suksesin akademik të nxënësve dhe në aftësinë e tyre për të komunikuar në mënyrë të qartë, të saktë dhe të organizuar.
Qëllimi kryesor i këtij studimi është të analizojë mënyrën se si nxënësit e klasave 6-8 e përvetësojnë dhe e përdorin gjuhën standarde në mjedisin shkollor, si dhe të identifikojë faktorët që ndikojnë në zhvillimin e kompetencave të tyre gjuhësore. Studimi fokusohet në sfidat që hasin nxënësit gjatë përdorimit të standardit në të folur dhe në të shkruar, në ndikimin e dialekteve dhe të gjuhës së përdorur në rrjetet sociale, si dhe në rolin që luajnë mësimdhënësit, tekstet shkollore dhe familja në këtë proces. Në një kohë kur komunikimi digjital dhe përdorimi i formave joformale të gjuhës po zënë një vend gjithnjë e më të madh në jetën e përditshme të nxënësve, ruajtja dhe zhvillimi i kompetencës në gjuhën standarde paraqet një sfidë të rëndësishme pedagogjike dhe kulturore.
Punimi mbështetet në qasje teorike nga fusha e gjuhësisë, sociolinguistikës dhe didaktikës së gjuhës, duke u bazuar në kontributet e autorëve si Noam Chomsky, Dell Hymes, Vygotsky, William Labov, Pierre Bourdieu, Eqrem Çabej, Shaban Demiraj dhe Androkli Kostallari. Në këtë kuadër, gjuha standarde trajtohet si sistem normativ dhe funksional, por edhe si faktor i identitetit kulturor dhe i integrimit shoqëror. Studimi thekson se kompetenca gjuhësore nuk lidhet vetëm me njohjen e rregullave gramatikore, por edhe me aftësinë për ta përdorur gjuhën në mënyrë të përshtatshme në situata të ndryshme komunikative dhe akademike.
Ky studim synon të ofrojë rekomandime konkrete për përmirësimin e mësimdhënies së gjuhës standarde në shkollë, duke nxitur përdorimin e metodave bashkëkohore dhe aktiviteteve komunikuese që ndihmojnë nxënësit të zhvillojnë aftësi të qëndrueshme gjuhësore. Gjithashtu, punimi thekson rëndësinë e bashkëpunimit ndërmjet shkollës, familjes dhe institucioneve arsimore për krijimin e një mjedisi që mbështet përdorimin korrekt dhe funksional të gjuhës standarde shqipe.

Fjalët kyqe: Arsimi bazë, gabimet gjuhësore, gjuha standarde, kompetencat gjuhësore, mësimdhënia.




Kandidati/ja: 5.  Mevlude Esati
Tema: ROLI I MËSIMDHËNËSIT NË ZHVILLIMIN E AFTËSIVE MORFOLOGJIKE TE NXËNËSIT E KLASAVE VI-IX 


ABSTRAKT

Ky studim trajton rolin e mësimdhënësit në zhvillimin e aftësive morfologjike te nxënësit e klasave VI-IX. Morfologjia përbën një komponent të rëndësishëm të mësimit të gjuhës shqipe, pasi ndikon drejtpërdrejt në zhvillimin e aftësive të të folurit, të shkruarit dhe të kuptuarit të gjuhës. Qëllimi i studimit ishte të analizojë ndikimin e mësimdhënësit në përvetësimin e njohurive morfologjike, të identifikojë strategjitë pedagogjike të përdorura në klasë dhe të evidentojë vështirësitë që hasin nxënësit gjatë procesit të të nxënit. Studimi u realizua gjatë periudhës janar–shkurt 2026 në dy shkolla të mesme të ulëta, “Dardania” dhe “Hasan Prishtina”. Në studim u përdor një qasje e kombinuar kërkimore (sasiore dhe cilësore). Mostra e studimit përbëhej nga 100 nxënës të klasave VI-IX dhe 30 mësimdhënës të gjuhës shqipe, të përzgjedhur në mënyrë të qëllimshme. Të dhënat u mblodhën përmes pyetësorëve të administruar te nxënësit dhe intervistave gjysmë të strukturuara të zhvilluara me mësimdhënësit. Rezultatet treguan se strategjitë pedagogjike aktive, përdorimi i metodave interaktive dhe ndërveprimi i vazhdueshëm ndërmjet mësimdhënësit dhe nxënësit ndikojnë pozitivisht në zhvillimin e aftësive morfologjike. Gjithashtu, u evidentua se nxënësit vazhdojnë të hasin vështirësi në dallimin e kategorive gramatikore dhe në zbatimin e rregullave drejtshkrimore. Studimi konstaton se mësimdhënësi luan rol kyç në zhvillimin e aftësive morfologjike dhe se përdorimi i metodave bashkëkohore të mësimdhënies kontribuon në përmirësimin e rezultateve të nxënësve. Gjetjet e studimit mund të shërbejnë si bazë për përmirësimin e praktikave pedagogjike dhe për zhvillimin e qasjeve më efektive në mësimin e morfologjisë në shkollat shqipfolëse. Fjalë kyçe: morfologjia, aftësitë morfologjike, mësimdhënësi, strategjitë pedagogjike, nxënësit, gjuha shqipe.

Tema: 

